KIRJALLINEN KYSYMYS E-0823/00

esittäjä(t): Michiel van Hulten (PSE) komissiolle

(21. maaliskuuta 2000)

Aihe: Yhteisön koulumaitojärjestely

Helmikuussa 1999 julkaistussa arviointikertomuksessa yhteisön koulumaitojärjestelmästä (KOM(1999) 608 lopull.) tullaan seuraavaan johtopäätökseen: Kun arviointi perustetaan pelkästään toimenpiteen nykyisin vahvistettuihin ja kirjattuihin tavoitteisiin, jotka keskittyvät pääasiassa maitotuotteiden kulutuksen turvaamiseen ja lisäämiseen, ja sen tehtävään maidon ylijäämien poistovälineenä, on todettava, että toimenpiteellä on ollut vain vähän myönteisiä vaikutuksia ja se antaa vähän vastinetta rahoille verrattuna käytössä oleviin vaihtoehtoisiin keinoihin poistaa ylijäämiä. Näin ollen vaikuttaa siltä, että komission pitäisi harkita vakavasti toimenpiteen poistamista. Komissio ehdotti kuitenkin 10. joulukuuta 1999, että tointa mukautetaan lopettamisen sijaan. Komission ehdotuksessa yhteisön osuutta kustannuksista alennetaan 95 prosentista 50 prosenttiin. Jäsenvaltiot vastaavat jäljelle jäävistä kustannuksista. Komissio perustaa ehdotuksensa ensisijaisesti siihen, että koulumaito täyttää erään tehtävän yhteisön kansanterveystavoitteiden toteuttamisessa.

1. Voisiko komissio ilmoittaa, millä tavoin sen ehdotus on yhteensopiva läheisyysperiaatteen (EY:n perustamissopimuksen 5 artikla) ja niiden uuden komission aikeiden kanssa, joiden mukaan se rajoittaa toimensa vain keskeisiin tehtäviin?

2. Voisiko komissio ilmoittaa, mihin tieteellisesti perusteltuihin kansanterveysalan tavoitteisiin se ehdotuksellaan pyrkii ja missä määrin nykyinen ja ehdotettu järjestelmä todellisuudessa myötävaikuttavat näiden tavoitteiden toteutumiseen?

3. Voisiko komissio ilmoittaa, mikä prosenttiosuus koulumaitobudjetista menee hallintomenoihin? Miten tämä prosenttiosuus muuttuu ehdotetun järjestelyn myötä?

4. Voisiko komissio ilmoittaa, mitä rahoitusseurauksia ehdotetulla järjestelyllä on suunnitellun Euroopan unionin laajentumisen jälkeen?

Franz Fischlerin komission puolesta antama vastaus

(2. toukokuuta 2000)

1. Komissio tunnustaa 10. joulukuuta 1999 antamassaan ehdotuksessa(1), että yhteisön tuki maidon toimittamiseksi koulujen oppilaille on säilytettävä, mutta yhteisön maksaman tuen määrää on vähennettävä ja jäsenvaltioiden on osallistuttava tuen rahoitukseen. Kyse on maito- ja maitotuotealan yhteisen markkinajärjestelyn (YMJ) mukaisesti maksettavasta tuesta ja sen maksaminen on perusteltua suorilla ja välillisillä vaikutuksilla, jotka sillä on maitotuotteiden kulutukseen. Tukitoimenpide on myös yhteisen maatalouspolitiikan tavoitteiden mukainen ja näin ollen se kuuluu yhteisön toimivaltaan.

2. Komissio myöntää, että maidon toimittaminen koulujen oppilaille myötävaikuttaa myös kansanterveyttä koskevien sekä ravitsemuksellisten tai yhteiskunnallisten tavoitteiden toteuttamiseen, mutta sen lisäksi se arvioi, että Euroopan maatalouden ohjaus- ja tukirahaston (EMOTR) vastuulla oleva yhteisön tuki on sovitettava yhteen kansallisen rahoitusosuuden kanssa juuri näistä syistä. Arvoisan parlamentin jäsenen mainitsemassa arviointikertomuksessa mainitut tavoitteet on sisällytetty ja sijoitettu koulumaitojärjestelmään.

3. Koulumaitojärjestelmän talousarvion määrärahat on tarkoitettu kokonaan kouluille toimitettujen maitotuotteiden myyntihinnan alennuksiin. Järjestelmän hallinnoinnista vastaa kansallinen elin, jonka toimintamenot ovat kansallisten viranomaisten vastuulla. Komission ehdotus ei muuta tilannetta.

4. Tässä vaiheessa komissiolla ei ole käytettävissään tietoja, joiden perusteella voitaisiin laskea ehdotuksen vaikutuksia jäsenyyttä hakeneille maille.

(1) EYVL C 89 E, 28.3.2000.